b"\n_START_ARTICLE_\nF\xc3\xa0brica Borr\xc3\xa0s (Sant Joan de Vilatorrada)\n_START_SECTION_\nDescripci\xc3\xb3\n_START_PARAGRAPH_\nConjunt arquitect\xc3\xb2nic format per la f\xc3\xa0brica Borr\xc3\xa0s i les seves antigues depend\xc3\xa8ncies. La f\xc3\xa0brica \xc3\xa9s un edifici de planta rectangular amb coberta de teula, a dues aig\xc3\xbces, orientat perpendicularment al riu Cardener, amb una orientaci\xc3\xb3 est-oest, amb la fa\xc3\xa7ana principal a llevant. Consta de planta baixa, dos pisos i golfes. Les quatre fa\xc3\xa7anes de l'edifici disposen d'un seguit de finestrals verticals rectangulars que li proporcionen la il\xc2\xb7luminaci\xc3\xb3 interior. La construcci\xc3\xb3 \xc3\xa9s feta amb mur de ma\xc3\xa7oneria, totalment arrebossada i la fa\xc3\xa7ana principal pintada de color blanc. El conjunt es completa amb un seguit de cossos i coberts adossats que envolten la f\xc3\xa0brica. Els coberts del cant\xc3\xb3 de migdia, llevant i nord creen un espai entre mig formant una mena de pati interior. Els m\xc3\xa9s antics s\xc3\xb3n els del cant\xc3\xb3 nord que tanquen la f\xc3\xa0brica seguint la l\xc3\xadnia del carrer del Pont amb un edifici de grans proporcions. A la fa\xc3\xa7ana nord hi ha un cos m\xc3\xa9s alt que l'al\xc3\xa7ada de la f\xc3\xa0brica, a mode de torre quadrangular, fet de totxana, sense quasi obertures. Forma part del conjunt de la f\xc3\xa0brica l'estructura de la resclosa i el canal, que eren compartits amb les altres dues f\xc3\xa0briques ve\xc3\xafnes de Gallifa i Bur\xc3\xa9s.\n_START_SECTION_\nHist\xc3\xb2ria\n_START_PARAGRAPH_\nOleguer Borr\xc3\xa0s i Castelltort, fill d'una fam\xc3\xadlia de teixidors d'Igualada que el va enviar amb catorze anys d'aprenent de veler a Manresa, havia anat prosperant amb la comercialitzaci\xc3\xb3 dels teixits i amb l'ampliaci\xc3\xb3 progressiva de la producci\xc3\xb3 pr\xc3\xb2pia de teixits en diversos petits tallers. Entre 1851 i 1852, Borr\xc3\xa0s, amb el seu amic Francesc Bur\xc3\xa9s, fuster, i Francesc Gallifa, compren conjuntament uns terrenys al peu del Cardener per a construir-hi tres f\xc3\xa0briques, respectivament, i una resclosa comuna per fer-les funcionar alhora. La construcci\xc3\xb3 de la f\xc3\xa0brica comen\xc3\xa7a el 1853. L'any 1862, tenia 2.000 fusos, un capital de 154.000 rals i trenta-un obrers. L'energia era b\xc3\xa0sicament hidr\xc3\xa0ulica, per\xc3\xb2 el 1866 es va complementar amb la instal\xc2\xb7laci\xc3\xb3 d'una m\xc3\xa0quina de vapor amb una pot\xc3\xa8ncia de 25 CV. Oleguer Borr\xc3\xa0s va morir l'any 1880 i va nomenar hereu d'una tercera part el seu fill Isidre Borr\xc3\xa0s Pons. El 29 de juny de 1884, la f\xc3\xa0brica fou arrendada a Vda. e hijos de Joan Coma Babra, el gerent de la qual era Joan Coma Babra, fabricant, natural i ve\xc3\xad d'Igualada, per deu anys i 22.500 pessetes l'any. Entre la maquin\xc3\xa0ria arrendada hi havia onze selfactines de 520 fusos cadascuna. Isidre Borr\xc3\xa0s va morir l'any 1888. Posse\xc3\xafa una tercera part de la f\xc3\xa0brica com a hereu del seu pare i una altra tercera part com a soci d'Oleguer Borras e Hijos. L'altra tercera part era del seu germ\xc3\xa0 Ignasi Borr\xc3\xa0s Pons. Va nomenar hereu el seu germ\xc3\xa0 Ignasi, que es va convertir en l'\xc3\xbanic propietari. El 16 d'octubre de 1919, Josep Borr\xc3\xa0s Ferrer fou el nou propietari de la f\xc3\xa0brica._NEWLINE_Els lligams entre les f\xc3\xa0briques Bur\xc3\xa9s i Borr\xc3\xa0s van ser estrets no nom\xc3\xa9s als comen\xc3\xa7aments, sin\xc3\xb3 que ambdues fam\xc3\xadlies industrials va emparentar-se. Esteve Bur\xc3\xa9s i Arderiu es va casar amb Raimonda Borr\xc3\xa0s i Pons, germana d'Ignasi Borr\xc3\xa0s, el 1854. Uns anys m\xc3\xa9s tard, tant els Borr\xc3\xa0s com els Bur\xc3\xa9s van fundar sengles col\xc3\xb2nies de nova creaci\xc3\xb3 a Castellbell i el Vilar, la Col\xc3\xb2nia Borr\xc3\xa0s i el Bur\xc3\xa9s. Els productes Borr\xc3\xa0s eren apreciats internacionalment i varen obtenir la medalla d'or a l'Exposici\xc3\xb3 Universal de Par\xc3\xads._NEWLINE_L'aiguat del 1907 va afectar la F\xc3\xa0brica Borr\xc3\xa0s tant com a les altres de la riba del Cardener. El 1909 mor Oleguer Borr\xc3\xa0s i la ind\xc3\xbastria passa a mans de la seva v\xc3\xaddua i els seus fill. El 1922 comptava amb 142 treballadors: 36 homes i 106 dones. A poc a poc Borr\xc3\xa0s va anar despla\xc3\xa7ant-se cap a Castellbell i la nova f\xc3\xa0brica de la fam\xc3\xadlia a Santa Maria d'Ol\xc3\xb3. La f\xc3\xa0brica de Sant Joan va ser llogada a altres industrials com les Ind\xc3\xbastries i Magatzems Jorba que la va explotar entre 1928 i 1931. Del 1931 al 1972 va ser explotada per l'empresa Montaner i Font fins que aquest mateix any va tancar portes. Actualment l'edifici es troba compartimentat i llogat a petits tallers metal\xc2\xb7l\xc3\xbargics."